钦定古今图书集成/明伦汇编/官常典/第500卷 > 慕容延钊
## 钦定古今图书集成/明伦汇编/官常典/第500卷 > 慕容延钊

按《宋史》本传：“延钊，太原人。父章，襄州马步军都校、领
开州刺史。延钊少以勇干闻。汉祖之兴也，周祖为其
佐命，以延钊隶帐下。周广顺初，补西头供奉官，历尚
食副使、铁骑都虞候。世宗即位，为殿前散指挥使、都
校、领溪州刺史。高平之战，督左先锋，以功授虎捷左
厢都指挥使、领本州团练使，迁殿前都虞候、领睦州”
防御使。从征淮南，改龙捷左厢都校、沿江马军都部
署。归朝，复为殿前都虞候，出为镇淮军都部署。显德
五年，世宗在迎銮江口，闻吴人舟数百艘泊东洲，
即命延钊与左神武统军宋延偓讨之。延钊以骁骑
由陆进，延偓督舟师沿江继进，大破之。淮南平，迁殿
前副都指挥使，领淮南节度。恭帝即位，改镇宁军节
度，充殿前副都点检，复为北面行营马步军都虞候。
太祖即位，延钊方握重兵屯真定，帝遣使谕旨，许以
便宜从事。延钊与韩令坤率所部兵按治边境，以“镇
静闻，太祖嘉之，加殿前都点检、同中书门下三品”，避
其父名故也。李筠叛，初命与王全斌由东路会兵进
讨，俄为行营都部署，知潞州行府事。及平，加兼侍中诏还澶州。建隆二年，长春节来朝，赐宅一区，表解军
职，徙为山南东道节度、西南面兵马都部署。是冬大
寒，遣中使赐貂裘、百子毡帐。四年春，命师南征，以延
钊为湖南道行营前军都部署。时延钊被病，诏令肩
舆即戎事。贼将汪端与众数千扰朗州，延钊擒之，磔
于市。荆、湘既平，加检校太尉。是冬卒，年五十一。初，延
钊与太祖友善，显德末，太祖任殿前都点检，延钊为
副，常兄事延钊，及即位，每遣使劳问，犹以“兄”呼之。洎
寝疾，御封药以赐，闻其卒，恸哭久之。赠中书令，追封
河南郡王，录其子弟授官者四人。子：德业、德丰、德钧。